**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ԴԵԿՏԵՄԲԵՐԻ 9-Ի N 2242-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

 **1. Իրավական ակտի ընդունման անհրաժեշտությունը**

 «Հայաստանի Հանրապետության կառավարության 2005 թվականի դեկտեմբերի 9-ի N 2242-Ն որոշման մեջ լրացում և փոփոխություն կատարելու մասին» Կառավարության որոշման նախագծի (այսուհետ նաև՝ Նախագիծ) մշակման անհրաժեշտությունը բխում է Բնապահպանության և ընդերքի տեսչական մարմնի (այսուհետ՝ Տեսչական մարմին)՝ զենք կրելու իրավունք ունեցող պաշտոնների անվանացանկը հստակեցնելու անհրաժեշտությամբ:

 **2. Ընթացիկ իրավիճակը և խնդիրները**

«Բնապահպանական վերահսկողության մասին» օրենքի 17-րդ հոդվածի համաձայն՝ օրենքով սահմանված կարգով բնապահպանական պետական տեսուչին հատկացվող ծառայողական զենքի ու զինամթերքի տեսակը, ձևը, մոդելը և քանակը, ինչպես նաև զենք կրելու իրավունք ունեցող պաշտոնների անվանացանկը սահմանում է Հայաստանի Հանրապետության կառավարությունը: Ըստ այդմ, 2005 թվականի դեկտեմբերի 9-ի N 2242-Ն որոշմամբ  սահմանվել է **բնապահպանության և ընդերքի պետական տեսուչին** հատկացվող զենքի տեսակը, ձևը, մոդելը և քանակը, ինչպես նաև զենք կրելու իրավունք ունեցող պաշտոնների անվանացանկը: Միաժամանակ, 2018 թվականի մարտի 23-ին ընդունվել են «Պետական կառավարման համակարգի մարմինների մասին» և «Տեսչական մարմինների մասին» օրենքում փոփոխություններ և լրացումներ կատարելու մասին» օրենքները, որոնց համաձայն դադարել են գործել համապատասխան պետական տեսչությունները և ձևավորվել են տեսչական մարմինները, որոնք սահմանվել են որպես կառավարությանը ենթակա մարմիններ: Վերոգրյալ փոփոխությունների արդյունքում, առկա են անհամապատասխանություններ գործող օրենքների և N 2242-Ն որոշման միջև, որում դեռևս առկա է «տեսչություն» եզրույթը:

Հարկ է նշել նաև, որ 2021 թվականի մայիսի 13-ին Տեսչական մարմնի կառավարման խորհուրդը հավանություն է տվել Տեսչական մարմնի հաստիքացուցակում փոփոխություններ կատարելու նախագծին և քաղաքացիական ծառայության պաշտոնների լրամշակված անձնագրերին , որից հետո օրենքի պահանջի համաձայն՝ Տեսչական մարմնի ղեկավարի 2021 թվականի սեպտեմբերի 27-ի N Կ 3-Լ հրամանով հաստատվել են Տեսչական մարմնի հաստիքացուցակը և քաղաքացիական ծառայության պաշտոնների անձնագրերը։ Նշվածի համատեքստում, N 2242-Ն որոշման մեջ սահմանված Զենք կրելու իրավունք ունեցող պաշտոնների անվանացանկը ևս պետք է համապատասխանեցնել հաստիքացուցակում և պաշտոնների անձնագրերում նշված պաշտոնների անվանումներին:

**3. Առաջարկվող կարգավորման նպատակը և բնույթը**

Նախագծի մշակման նպատակը 2005 թվականի դեկտեմբերի 9-ի N 2242-Ն որոշման համապատասխանեցումն է գործող ՀՀ օրենսդրությանը, ինչը կբացառի զենք կրելու իրավունք ունեցող տեսուչների կողմից օրենքով սահմանված կարգով զենքի կիրառման դեպքերում որևէ իրավական բնույթի խնդիրների առաջացումը:

**4. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Տեսչական մարմինների աշխատանքների համակարգման գրասենյակի կողմից:

**5. Ակնկալվող արդյունքը**

Նախագծի ընդունման դեպքում կապահովվի Տեսչական մարմնի բնականոն գործունեությունը, ինչպես նաև կվերացվեն իրավական ակտերի միջև առկա անհամապատասխանությունները:

**6. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

«Հայաստանի Հանրապետության կառավարության 2005 թվականի դեկտեմբերի 9-ի N 2242-Ն որոշման մեջ լրացում և փոփոխություն կատարելու մասին» Կառավարության որոշման նախագծի ընդունումը բյուջեի վրա էական ազդեցություն չի ունենա: Իրավական ակտն ընդունելու դեպքումպետական բյուջեի կամ տեղական ինքնակառավարման մարմինների բյուջեների վրա ազդեցություն չի ունենա։

Նախագծի ընդունման արդյունքում Տեսչական մարմնի զենք կրելու իրավունք ունեցող պաշտոնների քանակը ներկայիս 80-ից նախատեսվում է հասցնել 91-ի, իսկ զենքի քանակը սահմանող ցուցանիշը ներկայիս 89-ից՝ 99-ը: Այնուամենայնիվ, պետք է ի նկատի ունենալ, որ N 2242-Ն որոշմամբ սահմանվում է զենք կրելու **իրավունք ունեցող** պաշտոնների ցանկը, ինչը ենթադրում է, որ միևնույն զենքը հերթափոխով կարող է օգտագործվել նույն տարածքային բաժնի տարբեր տեսուչների կողմից՝ կախված տվյալ տեսուչին տրված հանձնարարականի բնույթից: Այսպիսով, Տեսչական մարմնի ենթակայության տակ գտնվող զենքի քանակը ներկայումս ամբողջովին բավարարում է Տեսչական մարմնի ունեցած կարիքներին և մոտակա տարիներին նոր քանակի զենք ձեռբ բերել չի ծրագրվում:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Ներկայացվող նախագիծը չի բխում ռազմավարական փաստաթղթերից։